Gular viðvaranir taka gildi á morgun í nær öllum landshlutum . Þá er vindaspáin annað kvöld nokkuð ófrýnileg , líkt og sést á myndinni . Skjáskot / veðurstofa íslands Búist er við snjókomu , og síðar slyddu eða rigningu , suðvestanlands í dag þegar úrkomusvæði lægðar frá Grænlandshafi gengur yfir landið . Í nótt dregur svo til tíðinda þegar önnur lægð mætir þeirri fyrri . Gular viðvaranir fyrir morgundaginn voru nú í morgun uppfærðar í appelsínugular en búist er við ofsaveðri víða á landinu . Hægur vindur verður norðaustantil fram á kvöld en þá fer einnig að hvessa og snjóa þar . Þá hlýnar jafnframt nokkuð veðri í dag . Önnur kröpp lægð sunnan úr hafi kemur svo upp að Austfjörðum í nótt og með henni kemur óveðrið . „ Lægðinar tvær valda síðan í sameiningu ört vaxandi norðanátt á landinu . Kominn verður stormur eða rok og farið að snjóa norðantil í fyrramálið , en mun hægari vindar og bjartviðri syðra . Eftir hádegi herðir enn á norðanáttinni og bætir talsvert í snjókomu nyrðra , en hvessir einnig fyrir sunnan . Vindstyrkur getur náð ofsaveðri við norðvesturströndina á morgun og jafnvel víðar , t.d. er spáð roki í efri byggðum Reykjavíkur , “ segir í hugleiðingum veðurfræðings á vef Veðurstofu Íslands . Appelsínugular viðvaranir taka gildi í öllum landshlutum nema Suðaustur - og Austurlandi á morgun . Víða er spáð ofsaveðri og gæti vindur farið upp í 30 metra á sekúndu . Fylgjast má með stöðu viðvarana hér . Að neðan má sjá lægðina nálgast landið á síðunni Windy . Veðurfræðingur kemur sérstaklega á framfæri viðvörunum til íbúa á svæðum þar sem veður verður verst . „ Óveðrið mun valda samgöngutruflunum á Norður - og Vesturlandi og valda röskun á öllum flugferðum innan - sem utanlands . Vart þarf að taka fram að ferðalög á umræddum svæðum eru ekki æskileg og fólk er hvatt til að ganga tryggilega frá híbýlum sínum og lausamunum . Byggingaverktakar ættu að koma byggingaefni og vélum í skjól og sama gildir um vörur og vélar á athafnasvæðum og höfnum . Íbúar norðan - og vestanlands ættu einnig að búa sig undir hugsanlegar rafmagnstruflanir , sem gætu haldist þar til veðrinu slotar . “ Gert er ráð fyrir að norðanhvellurinn byrji að ganga niður aðfaranótt miðvikudags , fyrst vestantil . Áfram herjar þó hríðarbylur á Norðaustur - og Austurland fram á kvöldið . Búast má við stormi og ofsafengnu veðri víða á þriðjudag og miðvikudag . Gul veðurviðvörun verður í gildi þessa daga á höfuðborgarsvæðinu , Suðurlandi , Faxaflóa , Breiðafirði , Vestfjörðum , Ströndum og Norðurlandi vestra .